Source: https://legestart.ro/este-constitutionala-solutia-care-exclude-posibilitatea-acordarii-indemnizatiei-de-maternitate-raport-de-toate-contributiile-platite-de-catre-asigurat/
Timestamp: 2019-05-20 20:53:42+00:00
Document Index: 35080487

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ', 'CCR ']

Dreptate pentru mame. OUG 158/2005, neconstituțională
Acasa ⁄ Specialişti ⁄ HR & Muncă ⁄ Dreptate pentru mame. O parte a OUG 158/2005, neconstituțională
Iun 27, 2017 Postat de Mădălina Moceanu in HR & Muncă, Juridic, Specialişti	Etichete asigurat, cotributii, indemnizatie, maternitate	Comentarii 0
Potrivit unui comunicat de presă postat pe site-ul oficial al Curţii Constituţionale-CCR (www.ccr.ro) în data de 22.06.2017, “Curtea Constituţională…..cu unanimitate de voturi, a admis excepţia de neconstituţionalitate formulată şi a constatat că soluția legislativă cuprinsă în art.33 din Ordonanța de urgență a Guvernului nr.158/2005 privind concediile şi indemnizațiile de asigurări sociale de sănătate, care exclude posibilitatea acordării indemnizației de maternitate calculate în raport cu toate contribuțiile pentru concedii şi indemnizații plătite de asigurat, în alte situații decât cele prevăzute expres de acest text de lege, este neconstituțională.
Decizia este definitivă și general obligatorie și se comunică celor două Camere ale Parlamentului, Guvernului şi instanței judecătorești care a sesizat CCR, respectiv Tribunalului București – Secția a VIII-a conflicte de muncă și asigurări sociale.
În argumentarea soluţiei de admitere pronunţate, CCR a reţinut că soluția legislativă a art.33 din Ordonanța de urgență a Guvernului nr.158/2005 are ca efect excluderea unor categorii de asigurați de la dreptul de a beneficia de acordarea indemnizației de maternitate calculate în raport cu toate contribuțiile pentru concedii şi indemnizații plătite de asigurat, deși persoanele aflate în ipoteza art.1 alin.(1) lit.A și B din același act normative se bucură de acest drept. CCR a apreciat că această soluție legislativă este contrară prevederilor art.16 și art.47 alin.(2) din Constituție, întrucât, din perspectiva respectării obligației de contribuție la Fondul național unic de asigurări sociale de sănătate, asigurații se află în situații egale, care nu justifică un tratament juridic diferențiat.
Argumentele reținute în motivarea soluției pronunțată de Plenul CCR vor fi prezentate în cuprinsul deciziei, care se va publica în Monitorul Oficial al României, Partea I.
Care este conţinutul dispoziției declarate neconstituţională de CCR?
Art.33 din Ordonanța de urgență a Guvernului nr.158/2005: Pentru persoana asigurată care se află în două sau mai multe situații prevăzute la art. 1 alin. (1) lit. A și B și care desfășoară activitatea la mai mulți angajatori, la fiecare fiind asigurată conform prezentei ordonanțe de urgență, indemnizațiile se calculează și se plătesc, după caz, de fiecare angajator.
Reținem și conținutul prevederilor art.1 alin.(1) lit.A și B din Ordonanța de urgență a Guvernului nr.158/2005: Persoanele asigurate pentru concedii și indemnizații de asigurări sociale de sănătate în sistemul de asigurări sociale de sănătate, denumite în continuare asigurați, au dreptul, în condițiile prezentei ordonanțe de urgență, pe perioada în care au domiciliul ori reședința pe teritoriul României, la concedii medicale și indemnizații de asigurări sociale de sănătate, dacă:
A.desfășoară activități pe bază de contract individual de muncă sau în baza raportului de serviciu, precum și orice alte activități dependente;
B.desfășoară activități în funcții elective sau sunt numite în cadrul autorității executive, legislative ori judecătorești, pe durata mandatului, precum și membrii cooperatori dintr-o organizație a cooperației meșteșugărești, ale căror drepturi și obligații sunt asimilate, în condițiile prezentei legi, cu ale persoanelor prevăzute la lit. A (….).
Ce efecte produce Decizia Curţii Constituţionale din data de 30.05.2017 mai sus amintită?
În condiţiile declarării ca neconstituţionale a soluției legislative a art. 33 din Ordonanța de urgență a Guvernului nr.158/2005, se impune şi constatarea efectelor deciziei Curţii Constituţionale în urma admiterii respectivei excepţii de neconstituţionalitate.
În intervalul de la data pronunţării deciziei CCR (22.06.2017) până la data publicării deciziei respective în Monitorul Oficial al României trebuie respectată încă soluția legislativă a art. 33 din Ordonanța de urgență a Guvernului nr.158/2005 .
Un interval de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă soluția legislativă a art. 33 din Ordonanța de urgență a Guvernului nr.158/200 , sunt suspendate de drept, ceea ce înseamnă practic că ele nu mai sunt aplicabile. Tot în acest interval, Parlamentul sau Guvernul, după caz, pot pune de acord prevederile neconstituţionale- in speta soluția legislativă a art. 33 din Ordonanța de urgență a Guvernului nr.158/2005- cu dispoziţiile Constituţiei.
După intervalul de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă soluția legislativă a art. 33 din Ordonanța de urgență a Guvernului nr.158/2005, îşi încetează efectele juridice dacă, în acest interval, Parlamentul sau Guvernul, după caz, nu au pus de acord prevederile neconstituţionale cu dispoziţiile Constituţiei.
Ai nevoie de Ordonanța de urgență nr. 158/2005 privind concediile și indemnizațiile de asigurări sociale de sănătate? O poți obține în varianta actualizată, în format .PDF sau MOBI apăsând AICI!
Precedentul Pentru cei care muncesc sau învaţă în Marea Britanie
Urmatorul Proiect: Pază gratuită pentru unii proprietari de păduri